## Odluka o naknadi dijela sredstava pri uvozu osobnog automobila u visini plaćenog poreza na dodanu vrijednost za 2003. godinu

### NN 159/2003 (10.10.2003.), Odluka o naknadi dijela sredstava pri uvozu osobnog automobila u visini plaćenog poreza na dodanu vrijednost za 2003. godinu

# VLADA REPUBLIKE HRVATSKE

2300

Na
temelju članka 30. stavka 2. Zakona o Vladi Republike Hr­vatske (»Narodne
novine«, br. 101/98, 15/2000 i 117/2001), Vlada Republike Hrvatske je na
sjednici održanoj 2. listopada 2003. godine donijela

## ODLUKU

### o naknadi dijela sredstava pri uvozu osobnog automobila u visini plaĆenog poreza na dodanu vrijednost za 2003. godinu

I.

Odlukom
o naknadi dijela sredstava pri uvozu osobnog automobila u visini plaćenog
poreza na dodanu vrijednost (u daljnjem tekstu: Odluka), uređuju se uvjeti i
postupak za ostvarivanje naknade dijela sredstava u visini plaćenog poreza na
dodanu vrijednost (u daljnjem tekstu: naknada) osobama s invaliditetom pri
uvozu osobnog automobila u razdoblju od 1. siječnja do 31. prosinca 2003.
godine.

II.

Korisnici
naknade su:

1. osobe s invaliditetom sa 100% tjelesnog oštećenja;

2. osobe s invaliditetom s najmanje 80% tjelesnog oštećenja
funkcija organa za  kretanje.

III.

Tjelesno oštećenje iz točke II. ove Odluke utvrđuje:

– Hrvatski zavod za mirovinsko osiguranje, područna
služba, Odsjek medicinskog vještačenja, a prema Zakonu o listi tjelesnih oštećenja,
ili

– prvostupanjsko i drugostupanjsko liječničko
povjerenstvo za pregled osoba obuhvaćenih Zakonom o zaštiti vojnih i civilnih
invalida rata, a prema Pravilniku o utvrđivanju postotka oštećenja organizma
vojnih i civilnih invalida rata.

IV.

Korisnik
ostvaruje naknadu:

a) ako
tu naknadu nije ostvario po drugoj osnovi;

b) ako
nije hrvatski branitelj ili član njegove obitelji koji je prema Zakonu o  pravima hrvatskih branitelja iz Domovinskog
rata i članova njihovih obitelji  oslobođen
plaćanja poreza na dodanu vrijednost pri uvozu osobnog automobila;

c) ako se ne nalazi na stalnom smještaju u ustanovi;

d) ako ima važeću
vozačku dozvolu za upravljanje osobnim automobilom.

V.

Naknadu mogu ostvarivati i osobe koje ne ispunjavaju
zdrav­stvene uvjete za izdavanje vozačke dozvole za upravljanje osobnim
automobilom, ako se druga osoba obveže da će u okviru skrbi za invalidnu osobu
i za njezine potrebe upravljati osobnim automobilom.

Pod drugom osobom iz stavka 1. ove točke smatra se:

– osoba koja temeljem akta nadležnog tijela skrbi za
korisnika,

– članovi obitelji korisnika koji s njim žive u zajedničkom
domaćinstvu,

– srodnici koji se obvežu da će u okviru skrbi za
invalidnu osobu i za njezine  potrebe
upravljati osobnim automobilom.

VI.

Naknada se može ostvariti pri uvozu novih i rabljenih
automobila, ako je osobni automobil uvezen izravno od strane korisnika, kojima
je carinarnica obračunala i naplatila porez na dodanu vrijednost ili je osobni
automobil kupljen od poduzeća uvoznika – obveznika poreza na dodanu vrijednost.

VII.

Zahtjev za ostvarivanje naknade podnosi se s potpunom
dokumentacijom Ministarstvu rada i socijalne skrbi.

VIII.

Uz pisani zahtjev za ostvarivanje naknade osoba s
invaliditetom iz točke IV. ove Odluke prilaže:

a) rješenje nadležnog tijela iz točke III. ove
Odluke;

b) dokaz o uvezenom osobnom automobilu i plaćenom
porezu na dodanu  vrijednost;

c) presliku važeće vozačke dozvole;

d) potvrdu
carinarnice, nadležne prema prebivalištu podnositelja zahtjeva, da u  protekle tri godine prije podnošenja
zahtjeva nije ostvario tu naknadu ili oslobođenje od plaćanja poreza na dodanu
vrijednost.

IX.

Uz pisani zahtjev za ostvarivanje naknade osoba s
invaliditetom iz točke V. ove Odluke prilaže:

a) rješenje nadležnog tijela iz točke III. ove
Odluke;

b) dokaz o uvezenom osobnom automobilu i plaćenom
porezu na dodanu vrijednost;

c) pisanu i ovjerenu izjavu korisnika da će osobni
automobil koristiti samo za  vlastite
potrebe i ovjerenu izjavu druge osobe koja će upravljati uvezenim osobnim
automobilom za potrebe invalidne osobe;

d) ovjerenu presliku važeće vozačke dozvole osobe koja
će upravljati uvezenim osobnim automobilom za potrebe invalidne osobe;

e) akt nadležnog tijela o skrbi korisnika, ako je
takav akt donesen;

f)
potvrdu carinarnice, nadležne prema prebivalištu podnositelja zahtjeva, da
u  protekle tri godine prije podnošenja
zahtjeva nije ostvario tu naknadu ili oslobođenje od plaćanja poreza na dodanu
vrijednost.

X.

Naknada
se može ostvariti za iznos do 70.000,00 kuna vrijednosti osobnog automobila
koji se uvozi, u koju cijenu nisu uračunati carina, posebni porez (trošarina) i
porez na dodanu vrijednost.

 U slučaju da je vrijednost uvezenog
automobila veća od iznosa iz stavka 1. ove točke, korisnik ima pravo na naknadu
u visini razmjerno plaćenog poreza na dodanu vrijednost na vrijednost uvezenog
osobnog automobila određenu stavkom 1. ove točke.

XI.

Rješenje
nadležnog tijela iz točke VII. ove Odluke o ostvarivanju prava na naknadu
korisnik podnosi upravnom tijelu nadležnom za registraciju motornih vozila,
radi upisa:

a) u
knjižicu vozila, rubrika »Napomene«, bilješke sljedećeg sadržaja:

 »Vozilo invalidne osobe. Zabrana otuđenja 5
godina (do \*\*\*\*200\*)«,
te

b) u prometnu dozvolu vozila, rubrika »Napomene«,
bilješke sljedećeg sadržaja:  »Vozilo
invalidne osobe. Ovlašteni za uprav­ljanje vozilom su ----------------- (ime i
prezime i JMBG)«.

XII.

 Osobni
automobil na čiji je uvoz korisnik ostvario pravo ne smije se otuđivati prije
isteka roka od pet godina od dana ostvarivanja naknade.

Ako korisnik otuđi osobni automobil prije roka utvrđenog
stavkom 1. ove točke, dužan je izvršiti povrat naknade razmjerno vremenu korištenja
osobnog automobila od dana ostvarivanja prava na povrat do dana otuđenja.

XIII.

U slučaju totalnog uništenja uvezenog automobila u
saobra­ćajnoj nesreći, a prije isteka roka iz stavka 1. točke XII., korisnik
nije dužan izvršiti povrat naknade.

U slučaju smrti korisnika prije isteka roka iz stavka
1. točke XII. ove Odluke, nasljednici 1. nasljednog reda, koji su naslijedili
osobni automobil korisnika, imaju sva prava i obveze korisnika prema ovoj
Odluci.

XIV.

Ova
Odluka stupa na snagu danom donošenja, a objavljuje se u »Narodnim novinama.«

Klasa: 410-19/03-01/03

Urbroj: 5030104-03-1

Zagreb,
2. listopada 2003.

Predsjednik**Ivica Račan,** v. r.

Odluka, NN 159/2003-2300